钦定古今图书集成/明伦汇编/官常典/第269卷 > 刘六符
## 钦定古今图书集成/明伦汇编/官常典/第269卷 > 刘六符

按《辽史》本传：六符父慎行，由膳部员外郎累迁至北
府宰相，监修国史。时上多即宴饮行诛赏，慎行谏曰：
“以喜怒加威福，恐未当。”帝悟，谕政府：“自今宴饮有刑
赏事，翌日禀行。”为都统，伐高丽，以失军期，下吏议责，
乃免，出为彰武军节度使，赐保节功臣。子六人：一德二元，三嘏，四端，五常，六符。德早世，元终上京留守，常
历三司使、武定军节度使。嘏、端、符皆第进士。嘏、端俱
尚主，为驸马都尉。三嘏献《圣宗一矢毙双鹿赋》，上嘉
其赡丽。与公主不谐，奔宋归，杀之。四端以卫尉少卿
使宋贺生辰，方宴，大张女乐，竟席不顾，人惮其严。还，
拜枢密直学士。六符有志操，能文。重熙初，迁政事舍
人，擢翰林学士。十一年，与宣徽使萧特末使宋，索十
县地，还为汉人行宫副部署。会宋遣使增岁币以易
十县，复与耶律仁先使宋，定进贡名，宋难之，六符曰：
“本朝兵强将勇，海内共知，人人愿从事于宋，若恣其
俘获，以饱所欲，与进贡字孰多？况大兵驻燕，万一南
进，何以御之？顾小节，忘大患，悔将何及！”宋乃从之，岁
币称贡。六符还，加同中书门下平章事。及宋币至，命
六符为三司使以受之。六符与参知政事杜防有隙，
防以《六符》尝受宋赂，白其事，出为长宁军节度使，俄
召为三司使。道宗即位，将行大册礼，北院枢密使萧
革曰：“行大礼，备仪物，必择广地，莫若黄川。”六符曰：“不
然。礼仪国之大体，帝王之乐，不奏于野。今中京四方
之极，朝觐各得其所，宜中京行之。”上从其议。寻以疾
卒。